Diari Oficial de la Generalitat Valenciana


Sumari del DOGV 8157, del 26-10-2017 (2017/9342)

ORDRE 40/2017, de 18 d'octubre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a fomentar l'esport universitari i contribuir a l'organització del Campionat Autonòmic d'Esport Universitari de la Comunitat Valenciana (CAEU).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/10/18/40/dof/vci/html**

### Dades del document

Número de DOGV
:   8157

Data del DOGV
:   26-10-2017

Secció del DOGV
:   I. DISPOSICIONS GENERALS

Número del document
:   2017/9342


Data del document
:   18-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * universitat
    * legislació

ORDRE 40/2017, de 18 d'octubre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a fomentar l'esport universitari i contribuir a l'organització del Campionat Autonòmic d'Esport Universitari de la Comunitat Valenciana (CAEU). [2017/9342]  
  
Índex  
  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Sol·licituds i termini de presentació  
Article 5. Comissió tècnica d'avaluació i barem aplicable  
Article 6. Resolució de concessió  
Article 7. Publicitat de les subvencions  
Article 8. Obligacions de les entitats beneficiàries  
Article 9. Modificació de la resolució de concessió  
Article 10. Compatibilitat de les subvencions  
Article 11. Subcontractació activitat subvencionada  
Article 12. Procediment de pagament  
Article 13. Justificació de la subvenció  
Article 14. Pla de control  
Article 15. Invalidesa de la resolució de la concessió  
Article 16. Reintegrament i/o revocació de les subvencions  
Disposicions addicionals  
Primera. Incidència pressupostària  
Segona. Delegació  
Disposicions finals  
Primera. Marc normatiu  
Segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana disposa en l'article 49.1.28 que l'esport és competència exclusiva de la Generalitat.  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat atribueix a la Conselleria d'Educació, Investigació, Cultura i Esport, la competència en matèria d'esport.  
D'acord amb la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, que estableix en l'article 3, com una de les línies generals d'actuació de la Generalitat en el desenvolupament de la seua política esportiva, «l'establiment de mesures de col·laboració i coordinació amb les universitats per al desenvolupament de l'esport universitari i la investigació en les ciències de l'esport i l'activitat física».  
Així mateix, l'article 42 de la mateixa llei estableix que «les universitats, d'acord amb la seua pròpia autonomia, exerceixen competències en matèria de competicions i activitats esportives dins del seu àmbit respectiu d'actuació», i l'article 43 estableix que la conselleria competent en matèria d'esport col·laborarà amb les universitats en l'organització i desenvolupament de les seues competicions i activitats esportives, principalment les de caràcter interuniversitari.  
Les universitats de la Comunitat Valenciana adquireixen cada vegada més protagonisme en la col·laboració i coordinació de les competicions esportives dins del seu àmbit, que culmina amb l'organització d'una competició autonòmica universitària, amb la participació de totes les universitats, denominada Campionat Autonòmic d'Esport Universitari, que ve a parar en benefici de l'activitat esportiva universitària, i que dóna accés als campionats d'Espanya universitaris.  
Pel que fa a la igualtat entre dones i homes, es considera que hi haurà un impacte positiu atenent la valoració addicional de la participació femenina, que incentivarà en les universitats a desenvolupar mesures de foment i suport de les dones en el món de l'esport universitari.  
Per això, tenint en compte els articles esmentats de la Llei 2/2011, de l'esport i l'activitat física, i a fi de promocionar accions organitzatives i de promoció esportiva en l'àmbit universitari, la Conselleria d'Educació, Investigació, Cultura i Esport considera que aquest tipus d'activitats han de ser susceptibles de subvenció, a través d'aquesta ordre, amb un règim d'ajudes que s'ajustarà als criteris de concurrència, publicitat i objectivitat en la seua concessió.  
No cal notificar les ajudes que s'atorguen a l'empara de les presents bases a la Comunitat Europea perquè no reuneixen els requisits de l'article 107 del Tractat de funcionament de la Unió Europea, segons disposa el Decret 147/2007, de 7 de setembre, del Consell, ja que no suposen cap avantatge econòmic, ja que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
D'acord amb l'article 164.a de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, per Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport, i està prevista una modificació perquè s'hi incloga la línia de subvenció objecte d'aquestes bases.  
El Pla normatiu de l'Administració de la Generalitat per a 2017, aprovat per Acord del Consell de 17 febrer de 2017, preveu en l'apartat 53 de projectes d'ordre de naturalesa reglamentària, aquest projecte d'ordre de bases reguladores.  
En l'elaboració de la present ordre s'han seguit els principis de bona regulació de necessitat i eficàcia, proporcionalitat, seguretat jurídica, transparència i eficiència, enumerats en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Quant a la necessitat i eficàcia, els articles esmentats anteriorment de la Llei 2/2011, de l'esport i l'activitat física les justifiquen. Tot això comporta, seguint el principi de proporcionalitat, la necessària adopció de les mesures que calguen per a fomentar la promoció esportiva en els nostres joves universitaris.  
Pel que fa a la seguretat jurídica, s'ha tingut present la necessitat d'una constant adequació dels criteris de concessió de fons públics a les directrius de la Llei 38/2003, de 17 de novembre, general de subvencions i la Llei 1/2015, de 6 de febrer, de la Generalitat, d'Hisenda Pública del sector públic instrumental i de subvencions.  
Des del punt de vista de l'eficiència, s'ha buscat la racionalització del procediment de concessió de les ajudes, seguint el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
Pel que fa a l'aplicació del principi de transparència, la tramitació es durà a terme a través de la seu electrònica de la Generalitat, en la qual estaran disponibles, tant les bases reguladores i els impresos associats, com una informació àmplia i detallada del tràmit administratiu que han de seguir les possibles entitats beneficiàries de les subvencions previstes.  
Per això, en virtut de les facultats que em confereixen l'article 28 de la Llei 5/1983, de 30 de desembre, del Consell, i l'article 160.2 de la Llei 1/2015, de 6 de febrer, de la Generalitat, d'Hisenda Pública del sector públic instrumental i de subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència i conforme el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
1. La present ordre té per objecte establir les bases reguladores per a la concessió de subvencions a universitats de la Comunitat Valenciana destinades a fomentar l'esport universitari i contribuir a l'organització del Campionat Autonòmic d'Esport Universitari.  
Article 2. Entitats beneficiàries  
1. Podran sol·licitar aquestes subvencions les universitats de la Comunitat Valenciana que participen amb equips representatius de la universitat en alguna de les modalitats esportives convocades dins del Campionat Autonòmic d'Esport Universitari de la Comunitat Valenciana (CAEU).  
2. Les entitats beneficiàries hauran de complir tots els requisits que estableix l'article 13 de la Llei 38/2003, general de subvencions, i hauran d'adjuntar la documentació que ho acredite a la sol·licitud de subvenció corresponent, segons l'article 4 d'aquesta ordre.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública per mitjà d'una resolució, en què es farà menció expressa de la present ordre i es donarà publicitat a les línies de crèdit i l'import global màxim destinat a la concessió d'aquestes ajudes, d'acord amb el que establisca la llei de pressupostos corresponent de la Generalitat.  
2. Les ajudes que es concedisquen tindran el caràcter de subvenció, i correspondrà la instrucció i ordenació del procediment al servei que tinga assignada la funció de tramitació de les subvencions de promoció esportiva de la direcció general amb competència en matèria d'esport. La concessió es tramitarà en règim de concurrència competitiva, que es durà a terme per mitjà de la comparació de les sol·licituds presentades, amb l'objecte d'establir una prelació entre aquestes.  
  
Article 4. Sol·licituds i terminis de presentació  
1. Les sol·licituds de subvenció s'hauran d'ajustar al model inclòs en cada convocatòria anual en què s'haurà d'expressar la quantitat que se sol·licita. Les sol·licituds hauran d'anar acompanyades de la documentació que determine la convocatòria esmentada, i que, com a mínim, acredite els requisits per a ser entitat beneficiària. Així mateix, l'haurà de firmar la persona que en el moment de presentar-la exercisca la representació de l'entitat, i adjuntar document que ho acredite, llevat que ja conste en la direcció general amb competències en matèria d'esport.  
L'acreditació que l'entitat beneficiària no està incursa en cap de les prohibicions previstes en l'article 13 de la Llei 38/2003, general de subvencions, es durà a terme per mitjà de declaració responsable del representant legal de l'entitat, que estarà incorporada a la sol·licitud o l'acompanyarà.  
2. La sol·licitud comportarà l'autorització expressa a l'òrgan concedent perquè obtinga de manera directa les acreditacions del compliment de les obligacions tributàries i amb la Seguretat Social mitjançant certificats telemàtics. No obstant això, el sol·licitant podrà denegar expressament aquest consentiment, cas en el qual haurà d'aportar els certificats corresponents, d'acord amb el que disposa el Reglament de la Llei 38/2003, general de subvencions, aprovat per Reial decret 887/2006, de 21 de juliol.  
3. A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar qualsevol altra que considere necessària per al millor coneixement i comprensió de l'aplicació de la subvenció.  
4. El termini i lloc per a la presentació de sol·licituds s'establirà en la convocatòria.  
5. Quan la sol·licitud no reunisca els requisits o falte algun document complementari dels exigits, es requerirà l'entitat interessada que l'esmene en el termini de 10 dies, amb la indicació que, si no ho fa, es considerarà que ha desistit de la petició prèvia resolució dictada a aquest efecte, de conformitat amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Comissió tècnica d'avaluació i barem aplicable  
1. Es constituirà una comissió tècnica d'avaluació formada per cinc persones, designades per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades.  
Aquesta comissió estarà composta per la persona que ocupe la subdirecció de la direcció general amb competències en matèria d'esport, que la presidirà; la persona que ocupe la direcció del servei amb competències en la tramitació d'aquestes subvencions, i tres persones entre el personal funcionarial de la direcció general amb competències en matèria d'esport, una de les quals actuarà com a secretari o secretària de la comissió.  
En la composició s'haurà d'atendre el principi de presència equilibrada quant a sexe, que estableixen la Llei orgànica 3/2007, de 22 de maig, per a la igualtat efectiva de dones i homes i la Llei 9/2003, de la Generalitat, de 2 d'abril, per a la igualtat entre homes i dones.  
  
El règim jurídic de la comissió serà el que estableix la Llei 40/2015, d'1 d'octubre, de règim jurídic del sector públic.  
2. La valoració de les sol·licituds s'efectuarà atesos els següents criteris objectius d'atorgament i distribució:  
2.1. Un 5 % de la quantitat global existent en la línia pressupostària, entre totes les universitats que participen en el Campionat Autonòmic d'Esport Universitari de la Comunitat Valenciana (CAEU).  
2.2. Un 5 % de la quantitat global existent en la línia pressupostària, a la universitat que organitze la jornada final de la lliga a fi de subvencionar despeses d'organització i gestió.  
2.3. Un 10 %, de la quantitat global existent en la línia pressupostària, a la universitat que exercisca la secretaria tècnica del CAEU.  
2.4. Un 40 % de la quantitat global existent en la línia pressupostària, per a desplaçaments dels equips participants. La quantitat corresponent es repartirà fent un prorrateig d'acord al nombre de quilòmetres previstos per a poder disputar els partits de cada equip.  
  
2.5. El 40 % restant de la quantitat global existent en la línia pressupostària, es destinarà a subvencionar despeses de participació i arbitratges dels equips participants en el CAEU, distribuïdes en la proporció següent:  
2.5.1. Un 10 % fent un prorrateig d'acord amb el nombre d'equips participants per cada universitat considerant el nombre total.  
2.5.2. Un 10 % fent un prorrateig d'acord amb el nombre de persones participants per cada universitat considerant el nombre total.  
  
2.5.3. Un 10 % fent un prorrateig d'acord amb el nombre de dones participants considerant el nombre total.  
2.5.4. Un 10 % fent un prorrateig d'acord amb el nombre de partits disputats per cada universitat considerant el nombre total.  
3. Una vegada estudiades i valorades cada una de les sol·licituds, la comissió tècnica d'avaluació emetrà un informe en què es concretarà la quantitat total corresponent a cada universitat que serà el resultat de sumar les quantitats corresponents a les valoracions dutes a terme en cada un dels apartats que conformen la baremació.  
  
4. L'import total màxim fixat en cada convocatòria es distribuirà entre les entitats beneficiàries atenent els criteris especificats en aquest article.  
  
Article 6. Resolució de concessió  
1. Una vegada instruït el procediment corresponent, la comissió tècnica d'avaluació elevarà, a través de l'òrgan instructor, la proposta de concessió o denegació a la personal titular de la direcció general amb competència en matèria d'esport, que resoldrà sobre la subvenció i en determinarà la quantia.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos a comptar des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa en aquest termini s'hauran de considerar denegades o desestimades, sense perjudici de l'obligació legal de resoldre que estableix l'article 21 de la Llei 39/2015, d'1 d'octubre.  
3. La direcció general amb competència en matèria d'esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos. Aquesta notificació podrà ser substituïda per la publicació en el Diari Oficial de la Generalitat Valenciana i tindrà els mateixos efectes que aquesta, segons l'article 45 de la Llei 39/2015.  
  
Article 7. Publicitat de les subvencions  
1. De conformitat amb l'article 18.2 de la Llei general de subvencions, la conselleria amb competències en matèria d'esport remetrà a la Base de Dades Nacionals de Subvencions informació sobre les convocatòries i les resolucions de concessió recaigudes basant-se en la present ordre, en els termes que estableix l'article 20 de la Llei general de subvencions.  
2. L'extracte de cada convocatòria anual es publicarà en el Diari Oficial de la Generalitat Valenciana, a través de la Base de Dades Nacional de Subvencions.  
3. Les subvencions que es concedisquen es publicaran, com a mínim, en la pàgina web de la conselleria amb competència en matèria d'esport, amb indicació del seu import, objectiu o finalitat i entitats beneficiàries.  
  
Article 8. Obligacions de les entitats beneficiàries  
Sense perjudici del que disposa l'article 14 de la Llei general de subvencions són, a més, obligacions de l'entitat beneficiària:  
a) Mantindre's en la situació que en legitima la concessió i complir la finalitat de la subvenció concedida.  
b) Acreditar el compliment dels requisits i condicions que determinen la concessió o gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació s'haurà d'efectuar tan prompte com es conega i, en tot cas, amb anterioritat a la justificació dels fons percebuts.  
  
e) Acreditar que es troba al corrent en el compliment de les seues obligacions tributàries i davant de la Seguretat Social, només en cas de no haver atorgat autorització expressa a l'Administració valenciana perquè obtinga directament les dades necessàries.  
f) Conservar els documents justificatius de l'aplicació dels fons percebuts, incloent-hi els documents electrònics, en tant que puguen ser objecte de les actuacions de comprovació i control.  
g) Fer constar expressament en totes les activitats, actes, material de difusió, publicitat i web la col·laboració de la Generalitat.  
h) Procedir al reintegrament dels fons percebuts en els supòsits que preveu l'article 16 de la present ordre.  
  
Article 9. Modificació de la resolució de concessió  
1. Qualsevol alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. La convocatòria anual de subvencions preveurà la possibilitat que augmente la dotació de la línia pressupostària, i en aquest cas aquest augment es distribuiria entre les entitats sol·licitants, sense obrir nou termini de sol·licituds, en aplicació dels criteris que estableixen les presents bases i d'acord amb el que disposa l'article 58.2 del Reglament de la Llei 38/2003, general de subvencions, aprovat per Reial decret 887/2006, de 21 de juliol.  
4. Així mateix, en cas que es produïsquen renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, respectant en tot cas els criteris de valoració establits en les bases.  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport.  
  
Article 10. Compatibilitat de les subvencions  
Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjudici del que disposa l'article 9.2.  
  
  
Article 11. Subcontractació activitat subvencionada  
El beneficiari de la subvenció podrà subcontractar l'activitat subvencionada en un percentatge no superior al 50 % de l'import de l'activitat subvencionada. L'autorització d'aquesta queda establida en les presents bases, de conformitat amb l'article 29 de la Llei general de subvencions.  
  
Article 12. Procediment de pagament  
El lliurament de les subvencions es produirà quan finalitzen les activitats, amb la justificació prèvia documental de les despeses corresponents a la realització de l'activitat objecte de la subvenció en la seua totalitat.  
  
Article 13. Justificació de la subvenció  
1. La conselleria amb competència en matèria d'esport abonarà la subvenció prèvia presentació de la documentació justificativa corresponent, que tindrà la forma de compte justificatiu simplificat que, d'acord amb el que disposa l'article 75 del Reglament de la Llei 38/2003, general de subvencions, haurà de contindre la informació següent:  
  
a) Certificat expedit per la direcció de l'àrea o servei d'esports de la universitat que exercisca la secretària tècnica del Campionat Autonòmic d'Esport Universitari de la Comunitat Valenciana (CAEU), que acredite que els equips han disputat els partits previstos en el calendari de competició confeccionat, i detalle el nombre de quilòmetres reals efectuats pels equips de cada universitat.  
  
b) Compte justificatiu de despeses, en què s'hauran d'especificar de manera detallada les despeses ocasionades a la universitat en concepte d'organització, gestió, arbitratges, desplaçaments efectuats per a complir el calendari de competició i totes les que deriven de la participació en el Campionat Autonòmic d'Esport Universitari de la Comunitat Valenciana (CAEU).  
c) Certificat del director de l'àrea o servei d'esports de la universitat del fet que la subvenció percebuda s'ha aplicat íntegrament a l'objecte i finalitat que s'estableixen en les presents bases.  
d) Memòria esportiva CAEU amb calendari, resultats i dades de participació desglossats per sexe.  
2. Si l'activitat subvencionada es finança, a més de amb la subvenció, amb fons propis o altres subvencions o recursos, s'hauran d'acreditar en la justificació l'import, la procedència i l'aplicació d'aquests fons a l'activitat subvencionada.  
3. Excepcionalment es podran justificar despeses efectuades en l'últim quadrimestre de l'any anterior al de l'any en curs de la subvenció sol·licitada, ja que es tracta d'un programa d'activitats que es pot dur a terme en el període comprés entre l'1 de setembre i el 31 d'agost de l'any següent, coincidint amb el curs escolar o la temporada esportiva.  
  
4. El venciment del termini de presentació de les justificacions requerides serà, llevat que la convocatòria n'establisca un altre de diferent, el 30 d'octubre, sense perjudici de la possibilitat que estableix l'article 70 del Reglament general de subvencions.  
5. Seran despeses subvencionables les despeses necessàries que de manera indubtable responguen al funcionament, realització i compliment dels objectius del programa, com ara: personal tècnic, desplaçaments, muntatge o adequació d'instal·lacions, així com altres derivades de la gestió de l'activitat subvencionada. Queden excloses de la possibilitat de la seua justificació les despeses ocasionades per obres o adquisició d'immobilitzat.  
6. La contractació de personal per part de les entitats subvencionades en cap cas suposarà cap relació jurídica amb la Generalitat.  
  
  
Article 14. Pla de control  
1. La documentació justificativa permetrà comprovar la realització de l'activitat subvencionada, no obstant això, la direcció general amb competència en matèria d'esport podrà adoptar les mesures que considere oportunes per al control adequat de l'execució d'aquesta.  
2. L'òrgan instructor comprovarà, per mitjà de tècniques de mostreig aleatori simple o per raó de la quantia i/o la destinació dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, per a la qual cosa podrà requerir a l'entitat beneficiària la remissió dels originals dels justificants de despeses seleccionades.  
  
Article 15. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei general de subvencions, i són aplicables en aquest supòsit les previsions que estableix l'article esmentat.  
  
Article 16. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport, serà procedent el reintegrament de l'excés obtingut sobre el cost de l'activitat exercida.  
f) Així com tots aquells casos que estableix l'article 37 de la Llei 38/2003, general de subvencions.  
2. Els supòsits de reintegrament s'estableixen sense perjudici dels casos en què siga procedent incoar un expedient sancionador d'acord amb el que estableix l'article 67 de la Llei 38/2003, general de subvencions.  
  
  
DISPOSICIONS ADDICIONALS  
  
Primera. Incidència pressupostària  
La present ordre no suposa increment de la despesa, per tant el fet d'aprovar-la no ocasiona cap incidència pressupostària.  
  
Segona. Delegació  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la seua interpretació i execució.  
  
  
DISPOSICIONS FINALS  
  
Primera. Marc normatiu  
La present ordre es dicta en desplegament de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, dels preceptes bàsics de la Llei 38/2003, general de subvencions i del reglament que la desplega, aprovat per Reial decret 887/2006, de 21 de juliol.  
  
Segona. Entrada en vigor  
La present ordre entrarà en vigor l'endemà de publicar-la en el Diari Oficial de la Generalitat Valenciana.  
  
València, 18 d'octubre de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI